CELEX: 32020R0045
Language: ro
Date: 2020-01-20 00:00:00
Title: Regulamentul de Punere în Aplicare (UE) 2020/45 al Comisiei din 20 ianuarie 2020 de modificare a Regulamentului de punere în aplicare (UE) 2019/1379 în ceea ce privește extinderea taxei antidumping impuse importurilor de biciclete originare din Republica Populară Chineză la importurile de anumite componente pentru biciclete originare din Republica Populară Chineză prin Regulamentul (CE) nr. 71/97 al Consiliului

21.1.2020   
               
               
                  RO
               
               
                  Jurnalul Oficial al Uniunii Europene
               
               
                  L 16/7
               
            
         REGULAMENTUL DE PUNERE ÎN APLICARE (UE) 2020/45 AL COMISIEI
         din 20 ianuarie 2020
         de modificare a Regulamentului de punere în aplicare (UE) 2019/1379 în ceea ce privește extinderea taxei antidumping impuse importurilor de biciclete originare din Republica Populară Chineză la importurile de anumite componente pentru biciclete originare din Republica Populară Chineză prin Regulamentul (CE) nr. 71/97 al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) („regulamentul de bază”), în special articolul 11 alineatul (2),
         întrucât:
         
                     (1)
                  
                  
                     Prin Regulamentul (CEE) nr. 2474/93 (2), Consiliul a instituit o taxă antidumping definitivă pentru importurile de biciclete originare din Republica Populară Chineză.
                  
               
                     (2)
                  
                  
                     Regulamentul (CE) nr. 71/97 al Consiliului (3) a extins măsurile la importurile de anumite componente pentru biciclete originare din Republica Populară Chineză, în urma unei anchete antieludare. Extinderea măsurilor în urma unei anchete antieludare rămâne în vigoare atât timp cât măsurile inițiale rămân în vigoare.
                  
               
                     (3)
                  
                  
                     Regulamentul de punere în aplicare (UE) 2019/1379 al Comisiei (4) a prelungit cu încă cinci ani măsurile privind importurile de biciclete originare din Republica Populară Chineză în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (UE) 2016/1036. Întrucât nu a menționat în mod explicit extinderea la anumite componente pentru biciclete, ar trebui să se clarifice faptul că extinderea măsurilor este menținută și pentru importurile respectivelor componente pentru biciclete originare din Republica Populară Chineză.
                  
               
                     (4)
                  
                  
                     Regulamentul de punere în aplicare (UE) 2019/1379 trebuie modificat, de asemenea, pentru a clarifica faptul că produsul care face obiectul reexaminării se încadrează la codurile NC indicate în regulamentul respectiv numai în momentul publicării și că modificările aduse NC nu au niciun impact asupra măsurilor.
                  
               
                     (5)
                  
                  
                     Prin urmare, Regulamentul de punere în aplicare (UE) 2019/1379 trebuie modificat în consecință.
                  
               
                     (6)
                  
                  
                     Măsurile prevăzute în prezentul regulament sunt în conformitate cu avizul comitetului înființat prin articolul 15 alineatul (1) din Regulamentul (UE) 2016/1036,
                  
               ADOPTĂ PREZENTUL REGULAMENT:
         
            Articolul 1
            Regulamentul de punere în aplicare (UE) 2019/1379 se modifică după cum urmează:
            
                        1.
                     
                     
                        Considerentul 37 se înlocuiește cu următorul text:
                        
                                    „(37)
                                 
                                 
                                    Produsul care face obiectul prezentei reexaminări este reprezentat de biciclete și similare (inclusiv tricicluri cu cutie de transport mărfuri, însă exclusiv velocipede cu o singură roată), fără motor, încadrate în prezent la codurile NC 8712 00 30 și ex 8712 00 70 (codurile TARIC 8712007091, 8712007092 și 8712007099) (denumite în continuare «produsul care face obiectul reexaminării» sau «biciclete»).”
                                 
                              
                  
                        2.
                     
                     
                        Articolul 1 alineatul (1) se înlocuiește cu următorul text:
                        
                           „(1)   Se instituie o taxă antidumping definitivă la importurile de biciclete și similare (inclusiv tricicluri cu cutie de transport mărfuri, însă exclusiv velocipede cu o singură roată), fără motor, care se încadrează în prezent la codurile NC 8712 00 30 și ex 8712 00 70 (coduri TARIC 8712007091, 8712007092 și 8712007099), originare din Republica Populară Chineză.”
                        
                     
                  
                        3.
                     
                     
                        La articolul 1, se introduce următorul alineat (4a):
                        
                           „(4a)   Se menține extinderea taxei antidumping pentru importurile de biciclete originare din Republica Populară Chineză, impusă importurilor de anumite componente pentru biciclete originare din Republica Populară Chineză prin Regulamentul (CE) nr. 71/97 al Consiliului.
                           Taxa antidumping definitivă menționată la articolul 2 alineatul (1) din Regulamentul (CE) nr. 71/97 al Consiliului este taxa antidumping aplicabilă pentru «toate celelalte societăți» instituită prin articolul 1 alineatul (2) din prezentul regulament.”
                        
                     
                  
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 ianuarie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 176, 30.6.2016, p. 21.
         
            (2)  Regulamentul (CEE) nr. 2474/93 al Consiliului din 8 septembrie 1993 de instituire a unei taxe antidumping definitive asupra importurilor în Comunitate de biciclete originare din Republica Populară Chineză și de percepere definitivă a taxei antidumping provizorii (JO L 228, 9.9.1993, p. 1).
         
            (3)  Regulamentul (CE) nr. 71/97 al Consiliului din 10 ianuarie 1997 de extindere a taxei antidumping definitive instituite prin Regulamentul (CEE) nr. 2474/93 asupra bicicletelor originare din Republica Populară Chineză la importurile de anumite componente pentru biciclete din Republica Populară Chineză și de percepere a taxei extinse aplicate importurilor respective înregistrate în conformitate cu Regulamentul (CE) nr. 703/96 (JO L 16, 18.1.1997, p. 55).
         
            (4)  Regulamentul de punere în aplicare (UE) 2019/1379 al Comisiei din 28 august 2019 de instituire a unei taxe antidumping definitive la importurile de biciclete originare din Republica Populară Chineză, astfel cum a fost extinsă la importurile de biciclete expediate din Indonezia, Malaysia, Sri Lanka, Tunisia, Cambodgia, Pakistan și Filipine, indiferent dacă au fost sau nu declarate ca fiind originare din aceste țări, în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (UE) 2016/1036 (JO L 225, 29.8.2019, p. 1).